CELEX: 32014R0254
Language: bg
Date: 2014-02-26
Title: Регламент (ЕС) № 254/2014 на Европейския парламент и на Съвета от 26 февруари 2014 година относно многогодишна програма „Потребители“ за периода 2014—2020 г. и за отмяна на Решение № 1926/2006/ЕО

20.3.2014   
            
            
               BG
            
            
               Официален вестник на Европейския съюз
            
            
               L 84/42
            
         
      РЕГЛАМЕНТ (ЕС) № 254/2014 НА ЕВРОПЕЙСКИЯ ПАРЛАМЕНТ И НА СЪВЕТА
   
   от 26 февруари 2014 година
   относно многогодишна програма „Потребители“ за периода 2014—2020 г. и за отмяна на Решение № 1926/2006/ЕО
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 169 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   като взеха предвид становището на Комитета на регионите (2),
   в съответствие с обикновената законодателна процедура (3),
   като имат предвид, че:
   
               (1)
            
            
               В съобщението на Комисията от 3 март 2010 г., озаглавено „Европа 2020 — Стратегия за интелигентен, устойчив и приобщаващ растеж“ („Европа 2020“), се отправя призив на гражданите да бъдат предоставени възможности за пълноценно участие във вътрешния пазар, което изисква да им бъдат предоставени повече възможности и по-голяма увереност да купуват стоки и услуги зад граница, и по-специално онлайн.
            
         
               (2)
            
            
               Съюзът допринася да се гарантира високо равнище на защита на потребителите и да им бъде отредено централно място във вътрешния пазар чрез подпомагане и допълване на политиките на държавите членки, като стремежът е да се създадат условия, гарантиращи на гражданите възможността да се възползват в пълна степен от предимствата на вътрешния пазар, като така чрез конкретни действия ефективно се обезпечат тяхната безопасност и законните и икономическите им интереси.
            
         
               (3)
            
            
               Многогодишната програма „Потребители“ за периода 2014—2020 г. („Програмата“) следва да спомогне за гарантирането на висока степен на защита за потребителите и да предостави пълна подкрепа за постигането на амбициозните цели на „Европа 2020“ по отношение на растежа и конкурентоспособността, като в Програмата бъдат включени специфични въпроси, определени в „Европа 2020“ относно дневния ред в областта на цифровите технологии за Европа, за да се гарантира, че цифровизацията действително води до подобряване на благосъстоянието на потребителите, относно устойчивия растеж чрез преход към по-устойчиви модели на потребление, относно социалното приобщаване, като се отчитат специфичното положение на уязвимите потребители и потребностите на застаряващото население, както и относно интелигентното регулиране, наред с другото, чрез наблюдение на потребителските пазари, за създаването на добре обмислена и целенасочена нормативна уредба.
            
         
               (4)
            
            
               Съобщението на Комисията от 22 май 2012 г., озаглавено „Европейска програма за потребителите — насърчаване на доверието и растежа“(„Програмата за потребителите“), определя стратегическа рамка за политиката на Съюза относно потребителите през следващите години, като оказва подкрепа за интересите на потребителите във всички политики на Съюза. Целта на Програмата за потребителите е да се разработи стратегия, в която политическите действия да подпомагат ефикасно и ефективно потребителите през целия им живот чрез гарантиране безопасността на предоставяните им продукти и услуги, чрез информирането и ограмотяването им, чрез оказване на подкрепа на органите, които ги представляват, чрез засилване на правата им и осигуряване на достъп до правосъдие и правни средства за защита, както и чрез обезпечаване на прилаганетото на законодателството за защита на потребителите.
            
         
               (5)
            
            
               Неотдавнашният икономически спад разкри редица пропуски и несъответствия в рамките на вътрешния пазар, които оказаха отрицателно въздействие върху доверието на потребителите и гражданите. Макар че е необходимо да се отчитат бюджетните ограничения, при които функционира Съюзът понастоящем, Съюзът все пак следва да предоставя необходимите финансови средства, които да позволят постигането на целите на Програмата и по тази причина следва да подпомага „Европа 2020“.
            
         
               (6)
            
            
               Премахването на оставащите необосновани и несъразмерни пречки пред нормалното функциониране на вътрешния пазар и подобряването на доверието на гражданите в системата, по-специално при извършването на трансгранични покупки, са съществени за доизграждането на вътрешния пазар. Съюзът следва да се стреми да създава подходящи условия за увеличаване ролята на потребителите, като им предоставя необходимите инструменти, знания и компетентност, които да им позволяват да вземат обмислени и информирани решения, и като повишава тяхната осведоменост.
            
         
               (7)
            
            
               В настоящия регламент са взети предвид особеностите на икономическата, социалната и техническата среда и съответните възникващи предизвикателства. По-специално, дейностите, финансирани по Програмата, ще търсят решение на проблеми, свързани с глобализацията, цифровизацията, нарастващата степен на сложност на решенията, които потребителите трябва да вземат, необходимостта да се премине към по-устойчиви модели на потребление, застаряването на населението, социалното изключване и проблема с уязвимите потребители. Приоритетно място заема включването на интересите на потребителите във всички политики на Съюза в съответствие с член 12 от Договора за функционирането на Европейския съюз (ДФЕС). Координирането с другите политики и програми на Съюза е от съществено значение, за да се гарантира отчитането в пълна степен на интересите на потребителите в рамките на другите политики. С цел насърчаване на полезното взаимодействие и избягване на дублирането, в рамките на други фондове и програми на Съюза следва да се предвиди финансова подкрепа с цел включване на интересите на потребителите в съответните области.
            
         
               (8)
            
            
               Програмата следва да гарантира висока степен на защита за всички потребители, като обръща особено внимание на уязвимите потребители, за да се вземат предвид техните специфични потребности и да се засилят възможностите им, както се призовава в Резолюцията на Европейския парламент от 22 май 2012 г. относно стратегия за укрепване на правата на уязвимите потребители (4). По-специално Програмата следва да гарантира достъпа на уязвимите потребители до информация за стоки и услуги, за да имат равни възможности за свободен и информиран избор, особено като се има предвид, че за тези потребители достъпът до информация и разбирането ѝ могат да са свързани със затруднения и следователно съществува риск те да бъдат подведени.
            
         
               (9)
            
            
               Програмата следва да обръща особено внимание на децата, включително посредством работа със заинтересованите страни, така че да се гарантира тяхното отговорно отношение към рекламата, насочена към непълнолетни лица, и по-специално да се противодейства на подвеждащата реклама в интернет.
            
         
               (10)
            
            
               В Програмата следва да бъдат предвидени действия и рамка на Съюза за финансирането им. В съответствие с член 54 от Регламент (ЕС, Евратом) № 966/2012 на Европейския парламент и на Съвета (5) настоящият регламент следва да предостави правното основание за предприемане на тези действия и за прилагане на Програмата. Настоящият регламент се опира на действията, финансирани по силата на Решение № 1926/2006/ЕО на Европейския парламент и на Съвета (6), и ги продължава.
            
         
               (11)
            
            
               Важно е да се подобри защитата на потребителите. За да се постигне тази обща цел, следва да се определят специфични цели по отношение на безопасността, информацията и образованието на потребителите и подкрепата за организациите на потребителите, действащи на равнището на Съюза, правата и правните средства за защита, както и правоприлагането по отношение на правата на потребителите. Качеството и въздействието на мерките, предприемани по Програмата, следва да бъдат предмет на редовно наблюдение и оценка, за да се улесни разработването на по-добре обмислена политика в интерес на потребителите. С цел оценяване на политиката за защита на потребителите, и в частност на точното въздействие на предприетите мерки, следва да се разработят показатели, чиято полза обаче следва да се разглежда в по-широк контекст.
            
         
               (12)
            
            
               Важно е да се повиши доверието на потребителите. За да се постигне тази цел, е необходимо да се увеличат възможностите за действие, по-специално чрез подходяща финансова подкрепа за организации на потребителите на европейско равнище и за европейските потребителски центрове, като се взема под внимание тяхната основна роля при предоставянето на информация и за оказване на съдействие на потребителите относно техните права, подпомагането на потребителите при потребителски спорове, особено по отношение на достъпа до подходящи механизми за разрешаване на спорове, и утвърждаването на интересите на потребителите при правилното функциониране на вътрешния пазар. Тези организации и центрове следва да разполагат с необходимия капацитет за засилване на защитата и доверието на потребителите чрез предприемане на действия на място и съобразяване на помощта, информацията и обучението с индивидуалните потребности.
            
         
               (13)
            
            
               Необходимо е да се предвидят допустимите действия, с които да бъдат постигнати тези цели.
            
         
               (14)
            
            
               Необходимо е да се определят категориите потенциални бенефициери, отговарящи на условията за отпускане на безвъзмездни средства.
            
         
               (15)
            
            
               В настоящия регламент е включена финансова референтна сума за Програмата по смисъла на точка 17 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетните въпроси и доброто финансово управление (7), без с това да се засягат бюджетните правомощия на Европейския парламент и на Съвета, както са заложени в ДФЕС.
            
         
               (16)
            
            
               В духа на принципите на доброто финансово управление, на прозрачност и гъвкавост при прилагането на Програмата следва да е допустимо изпълнителната агенция да продължи дейността си, при условие че са изпълнени всички изисквания, установени с Регламент (ЕО) № 58/2003 (8).
            
         
               (17)
            
            
               Разходите от страна на Съюза и на държавите членки в областта на безопасността, образованието и правата на потребителите, както и на правоприлагането, следва да бъдат по-добре координирани, за да се гарантира взаимно допълване, по-голяма ефективност и видимост и за да се постигне по-добро бюджетно взаимодействие.
            
         
               (18)
            
            
               Споразумението за Европейското икономическо пространство предвижда сътрудничество в областта на защитата на потребителите между Съюза и неговите държави членки, от една страна, и страните от Европейската асоциация за свободна търговия, участващи в Европейското икономическо пространство, от друга. Освен това следва да се предвиди разпоредба за отваряне на Програмата за участие и на други държави, по-специално съседни на Европейския съюз държави и държави, които са подали молба за членство, имат статут на кандидатки или се присъединяват към Европейския съюз.
            
         
               (19)
            
            
               В контекста на изпълнението на Програмата и предвид глобализирането на производствената верига и нарастващата взаимозависимост на пазарите следва да се насърчи сътрудничеството с трети държави, които не участват в Програмата, като се отчитат всички приложими споразумения между тези държави и Съюза.
            
         
               (20)
            
            
               В съответствие с член 290 от ДФЕС на Комисията следва да бъде делегирано правомощието да приема актове по отношение на адаптирането на показателите, определени в приложение II, за да се вземат предвид измененията в законодателната рамка в областта на защитата на потребителите, и по отношение на изменението на приложение I чрез премахване на съответни специфични действия, за да се вземат предвид резултатите от доклада за оценка на Комисията. От особена важност е по време на подготвителната си работа Комисията да провежда подходящи консултации, включително на експертно равнище. При подготовката и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Европейския парламент и на Съвета.
            
         
               (21)
            
            
               С цел да се гарантират еднакви условия за изпълнение на настоящия регламент, на Комисията следва да бъдат предоставени изпълнителни правомощия по отношение на приемането на годишните работни програми. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (9). Като се има предвид, че с Програмата не се установяват критерии за безопасността на продуктите, а се цели осигуряването на финансова подкрепа за инструменти за провеждането на политиката в областта на безопасност на продуктите, както и предвид сравнително малката сума, предвидена за тази цел, е целесъобразно да се приложи процедурата по консултиране.
            
         
               (22)
            
            
               Финансовите интереси на Съюза следва да бъдат защитени чрез прилагане на пропорционални мерки през целия цикъл на разходи, включително предотвратяване, разкриване и разследване на нередности, възстановяване на загубени, неправомерно платени или неправилно използвани средства и, където е необходимо, налагане на административни и финансови санкции в съответствие с Регламент (ЕС, Евратом) № 966/2012.
            
         
               (23)
            
            
               Доколкото целите на настоящия регламент не могат да бъдат постигнати в достатъчна степен от държавите членки поради трансграничния характер на засегнатите въпроси, а поради по-големия потенциал на действието на равнището на Съюза, могат да бъдат по-добре постигнати на това равнище, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигането на тези цели.
            
         
               (24)
            
            
               Решение № 1926/2006/ЕО следва да бъде отменено.
            
         
               (25)
            
            
               Целесъобразно е да се осигури плавен преход без прекъсване между програмата за действие на Общността в областта на политиката за защита на потребителите (2007—2013 г.), създадена с Решение № 1926/2006/ЕО, и настоящата Програма, по-специално по отношение на продължаването на многогодишните мерки и оценката на успехите на предишната програма и на областите, които изискват повече внимание. Във връзка с това е целесъобразно програмата да обхваща период от седем години, за да се съобрази нейната продължителност с тази на многогодишната финансова рамка за периода 2014—2020 г., предвидена в Регламент (ЕС, Евратом) № 1311/2013 на Съвета (10). Ето защо настоящата програма следва да се прилага от 1 януари 2014 г. Считано от 1 януари 2021 г., бюджетните кредити за техническа и административна помощ следва да покриват, ако е необходимо, разходите, свързани с управлението на дейности, които не са завършени до края на 2020 г.,
            
         ПРИЕХА НАСТОЯЩИЯ РЕГЛАМЕНТ:
   Член 1
   Многогодишна програма „Потребители“
   С настоящия регламент се създава многогодишна програма „Потребители“, обхващаща периода от 1 януари 2014 г. до 31 декември 2020 г. („Програмата“).
   Член 2
   Обща цел
   Общата цел на Програмата е да гарантира високо равнище на защита на потребителите, да увеличи ролята им и да им отреди централно място във вътрешния пазар в рамките на цялостната стратегия за интелигентен, устойчив и приобщаващ растеж. За тази цел Програмата ще способства за опазването на здравето, безопасността и законните и икономически интереси на потребителите, както и за утвърждаването на тяхното право на информация и образование и право да се организират с цел защита на техните интереси и подпомагане на интегрирането на интересите на потребителите в други области на политиката. Програмата следва да допълва, подкрепя и наблюдава политиките на държавите членки.
   Член 3
   Специфични цели и показатели
   1.   Общата цел по член 2 се изпълнява посредством следните специфични цели:
   
               а)
            
            
               Цел I — безопасност: да се укрепи и повиши безопасността на продуктите чрез ефективен надзор на пазара на цялата територия на Съюза.
               Изпълнението на тази цел ще се измерва по-специално чрез дейността и ефективността на системата на ЕС за бърз обмен на информация за опасни потребителски продукти (RAPEX).
            
         
               б)
            
            
               Цел II — информиране и образование на потребителите и подкрепа за организациите на потребителите: да се повиши образованието, информираността и осведомеността на потребителите за техните права, да се разработи информационна база, която да послужи като основа за политиката за защита на потребителите, и да се подпомогнат организациите на потребителите, включително като се вземат предвид и специфичните потребности на уязвимите потребители.
            
         
               в)
            
            
               Цел III — права и правни средства за защита: да се развият и укрепят правата на потребителите, по-специално чрез добре обмислени регулаторни мерки и подобряване на достъпа до опростени, ефикасни, бързи и евтини правни средства за защита, включително механизми за извънсъдебно разрешаване на спорове.
               Изпълнението на тази цел ще се измерва по-специално чрез данни за прибягването до извънсъдебни способи за разрешаване на трансгранични спорове, за работата на обща за целия Европейски съюз система за онлайн разрешаване на спорове и за процента потребители, които предприемат действия в отговор на възникнал проблем.
            
         
               г)
            
            
               Цел IV — правоприлагане: да се подкрепи спазването на правата на потребителите чрез укрепване на сътрудничеството между националните правоприлагащи органи и чрез подкрепа на потребителите с консултации и съвети.
               Изпълнението на тази цел ще се измерва по-специално чрез нивото на информационния поток и ефективността на сътрудничеството в рамките на мрежата за сътрудничество между националните правоприлагащи органи в областта на защитата на потребителите, чрез дейността на европейските потребителски центрове и степента на тяхната известност сред потребителите.
               Висококачествената информация и участието на потребителите са приоритет за множество сектори и следователно, когато е възможно, се интегрират изрично във всички секторни цели и действия, финансирани по програмата.
            
         2.   Описанието на показателите се съдържа в приложение II.
   3.   В съответствие с член 15, на Комисията се предоставя правомощието да приема делегирани актове с цел адаптиране на показателите, посочени в приложение II.
   Член 4
   Допустими действия
   Конкретните цели по член 3 се осъществяват посредством допустимите действия, посочени в следния списък:
   
               а)
            
            
               в рамките на цел I — безопасност:
               
                           1)
                        
                        
                           научни съвети и анализ на риска, свързани със здравето и безопасността на потребителите, по отношение на нехранителни продукти и услуги, включително подкрепа за работата на независимите научни комитети, учредени с Решение 2008/721/ЕО на Комисията (11);
                        
                     
                           2)
                        
                        
                           координиране на действията за надзор на пазара и за прилагане на законодателството в областта на безопасността на продуктите, в съответствие с Директива 2001/95/ЕО на Европейския парламент и на Съвета (12), и действия за подобряване безопасността на услугите за потребителите;
                        
                     
                           3)
                        
                        
                           поддръжка и доразвиване на базите данни за козметичните продукти;
                        
                     
         
               б)
            
            
               в рамките на цел II — информация и образование на потребителите, както и подкрепа за организациите на потребителите:
               
                           4)
                        
                        
                           изграждане и подобряване на достъпа до информационната база, която ще служи като основа за разработването на политиката в области, засягащи потребителите, за създаването на по-добре обмислена и целенасочена нормативна уредба и за разкриването на евентуални нарушения във функционирането на пазара или промени в потребностите на потребителите, които да послужат за основа за разработването на политиката за защита на потребителите, за набелязването на най-проблематичните за потребителите области и за включването на интересите на потребителите в други политики на Съюза;
                        
                     
                           5)
                        
                        
                           подкрепа чрез финансиране на организации на потребителите на равнището на Съюза и чрез изграждане на капацитет на организациите на потребителите на националнои регионално равнище и на равнището на Съюза, повишаване на прозрачността и засилване на обмена на добри практики и експертен опит;
                        
                     
                           6)
                        
                        
                           повишаване прозрачността на потребителските пазари и на информацията за потребителите, като се гарантира, че потребителите разполагат със сравнима, надеждна и леснодостъпна информация, включително за трансгранични случаи, за да могат да сравняват не само цените, но и качеството и надеждността на стоките и услугите;
                        
                     
                           7)
                        
                        
                           повишаване на образованието на потребителите като процес, протичащ през целия живот, с особено внимание към уязвимите потребители;
                        
                     
         
               в)
            
            
               в рамките на цел III — права и правни средства за защита:
               
                           8)
                        
                        
                           подготовка от Комисията на законодателство и други регулаторни инициативи в областта на защитата на потребителите, наблюдение на транспонирането им от държавите членки и последваща оценка на тяхното въздействие, както и насърчаване на инициативи за съвместно регулиране и саморегулиране и наблюдение на реалното въздействие на тези инициативи върху потребителските пазари;
                        
                     
                           9)
                        
                        
                           улесняване на достъпа на потребителите до механизми за разрешаване на спорове, по-специално до способи за извънсъдебно разрешаване на спорове, включително посредством система за онлайн решаване на спорове, обхващаща целия Съюз, и включването в мрежа на националните органи за алтернативно разрешаване на спорове, като се обръща особено внимание на мерките, съобразени с потребностите и правата на уязвимите потребители; наблюдение на функционирането и ефективността на механизмите за разрешаване на потребителски спорове, включително чрез разработване и поддръжка на съответните средства на информационните технологии, и на обмена на настоящи добри практики и опит в държавите членки;
                        
                     
         
               г)
            
            
               в рамките на цел IV — правоприлагане:
               
                           10)
                        
                        
                           координиране на действията за надзор и правоприлагане във връзка с Регламент (ЕО) № 2006/2004 на Европейския парламент и на Съвета (13);
                        
                     
                           11)
                        
                        
                           финансово участие в съвместни действия с публичноправни органи или организации с нестопанска цел, влизащи в състава на мрежи на равнището на Съюза, които предоставят информация и помощ на потребителите, за да им се помогне да упражняват правата си и да получат достъп до подходящи механизми за разрешаване на спорове, включително и до способи за извънсъдебно разрешаване на спорове онлайн (мрежата на европейските потребителски центрове).
                        
                     
         Където е приложимо, упоменатите в първата алинея на настоящия член допустими действия са допълнително уточнени в приложение I чрез изброяване на свързани с тях конкретни действия.
   Член 5
   Бенефициери, отговарящи на условията за отпускане на безвъзмездни средства
   1.   Безвъзмездни средства за функционирането на организации на потребителите на равнището на Съюза могат да се отпускат на европейски организации на потребителите, които отговарят кумулативно на следните условия:
   
               а)
            
            
               да са неправителствени, с нестопанска цел, независими от промишлени, търговски и стопански интереси или други несъвместими интереси и да имат за свои основни цели и дейности укрепването и опазването на здравето, безопасността и икономическите и законни интереси на потребителите в Съюза;
            
         
               б)
            
            
               да имат за задача да представляват интересите на потребителите на равнището на Съюза чрез организации в поне половината от държавите членки, които са представителни по отношение на потребителите в съответствие с националното законодателство или практика и действат на регионално или национално равнище.
            
         2.   Безвъзмездни средства за функционирането на международни организации, които насърчават прилагането на принципи и политики, способстващи за постигането на целите на Програмата, могат да се отпускат на организации, които отговарят на всички от следните условия:
   
               а)
            
            
               да са неправителствени, с нестопанска цел, независими от промишлени, търговски и стопански интереси или други несъвместими интереси и да имат за свои основни цели и дейности укрепването и опазването на здравето, безопасността и икономическите и законни интереси на потребителите;
            
         
               б)
            
            
               да извършват всички посочени по-долу дейности: предоставяне на официален механизъм, позволяващ на представителите на потребителите от Съюза и от трети държави да участват в политически дискусии и в разработването на политики, организиране на срещи с отговорни за политиката длъжностни лица и регулаторни органи с цел отстояване и защита на интересите на потребителите пред публичните органи, набелязване на общи проблеми и предизвикателства пред потребителите, отстояване на позициите на потребителите в контекста на двустранните отношения между Съюза и трети държави, допринасяне за обмена и разпространяването на експертен опит и познания по въпроси, засягащи потребителите, в Съюза и в трети държави, както и изготвяне на препоръки във връзка с разработването на политиките.
            
         3.   Безвъзмездни средства за функционирането на органи на равнището на Съюза, създадени за координиране на действията за прилагане на законодателството в областта на безопасността на продуктите, могат да се отпускат на органи, признати за тази цел от законодателството на Съюза.
   4.   Безвъзмездни средства за действие за органи, действащи на цялата територия на Съюза във връзка с разработването на кодекси за поведение, най-добри практики и насоки за съпоставяне на цените, качеството и дълготрайността на продуктите могат да се отпускат на органи, които отговарят на всички от следните условия:
   
               а)
            
            
               да са неправителствени, с нестопанска цел, независими от промишлени, търговски и стопански интереси или други несъвместими интереси и да включват сред своите основни цели и дейности за утвърждаване и защитата на интересите на потребителите;
            
         
               б)
            
            
               да упражняват дейност в поне половината от държавите членки.
            
         5.   Безвъзмездни средства за организирането на прояви на председателството, свързани с политиката на Съюза за защита на потребителите, могат да се отпускат на национални органи на държавата членка, която изпълнява председателството на съставите на Съвета, с изключение на този по външни работи, или на органи, определени от тази държава членка.
   6.   Безвъзмездни средства за действие, предназначени за органи в държавите членки, отговарящи за потребителските въпроси, и за съответните органи в трети държави, могат да се отпускат на органи, за които Комисията е нотифицирана в съответствие с Регламент (ЕО) № 2006/2004 или Директива 2001/95/ЕО от държава членка или от трета държава по член 7 от настоящия регламент, или на органи с нестопанска цел, които са изрично посочени от въпросните органи за тази цел.
   7.   Безвъзмездни средства за длъжностни лица в сферата на правоприлагането от държавите членки и от трети държави могат да се отпускат на длъжностни лица от органите, за които Комисията е нотифицирана за целите на Регламент (ЕО) № 2006/2004 и Директива 2001/95/ЕО от държава членка или от трета държава по член 7 от настоящия регламент.
   8.   Безвъзмездни средства за действие могат да се отпускат на посочени от държава членка или от трета държава по член 7 публичен орган или организация с нестопанска цел, подбрана чрез прозрачна процедура. Така посоченият орган е част от мрежа на Съюза, която предоставя информация и помощ за потребителите, за да им се помогне да упражняват правата си и да получат достъп до подходящ механизъм за разрешаване на спорове (Мрежа на европейските потребителски центрове). Между Комисията и Мрежата на европейските потребителски центрове и/или съставляващите я органи може да се установи рамково партньорство като механизъм за дългосрочно сътрудничество.
   9.   Безвъзмездни средства за действие могат да се отпускат на органи за разглеждане на жалби, които са учредени и действат на територията на държавите членки на Съюза и в държавите от Европейската асоциация за свободна търговия, които участват в Европейското икономическо пространство, които отговарят за приемането на жалби на потребители или за предприемането на действия за намиране на решение по тях, за предоставянето на консултации исъвети или на информация на потребителите във връзка с жалби или запитвания и се явяват трета страна по жалба или запитване на потребител във връзка с търговец. Те не включват механизмите за разглеждане на потребителски жалби, използвани от търговците за разглеждане на запитвания и жалби с непосредственото участие на потребителя, нито механизмите за предоставяне на услуги във връзка с разглеждането на жалби, използвани от или от името на търговец.
   Член 6
   Финансова рамка
   1.   Финансовият пакет за изпълнението на Програмата за периода от 1 януари 2014 г. до 31 декември 2020 г.е в размер на 188 829 000 EUR по текущи цени.
   2.   Годишните бюджетни кредити се отпускат от Европейския парламент и от Съвета в границите на многогодишната финансова рамка.
   Член 7
   Участие на трети държави в Програмата
   Програмата е отворена за:
   
               а)
            
            
               държавите от Европейската асоциация за свободна търговия, които участват в Европейското икономическо пространство, в съответствие с условията, установени в Споразумението за Европейското икономическо пространство;
            
         
               б)
            
            
               трети държави, по-специално присъединяващи се държави и държави кандидатки, както и потенциални кандидатки, и държави, спрямо които се прилага Европейската политика за съседство, в съответствие с общите принципи и общите правила и условия за участието им в програми на Съюза, установени в съответните рамкови споразумения, решения на Съвета за асоцииране или подобни споразумения.
            
         Член 8
   Видове интервенции и максимални равнища на съфинансиране
   1.   В съответствие с Регламент (ЕС, Евратом) № 966/2012 финансовото участие на Съюза може да приеме формата на безвъзмездни средства, обществени поръчки или всякаква друга форма на интервенция, необходима за постигането на целите, посочени в членове 2 и 3 от настоящия регламент.
   2.   Безвъзмездните средства от Съюза и съответните им максимални равнища се определят, както следва:
   
               а)
            
            
               безвъзмездни средства за функционирането на организации на потребителите на равнището на Съюза, както са определени в член 5, параграф 1 — не повече от 50 % от допустимите разходи;
            
         
               б)
            
            
               безвъзмездни средства за функционирането на международни организации, които насърчават прилагането на принципи и политики, способстващи за постигането на целите на Програмата, както са определени в член 5, параграф 2 — не повече от 50 % от допустимите разходи;
            
         
               в)
            
            
               безвъзмездни средства за функционирането на органи на равнището на Съюза, създадени с цел координиране на действията за прилагане на законодателството в областта на безопасността на продуктите и признати за тази цел от законодателството на Съюза, както са определени в член 5, параграф 3 — не повече от 95 % от допустимите разходи;
            
         
               г)
            
            
               безвъзмездни средства за действие за органи, действащи на цялата територия на Съюза във връзка с разработването на кодекси за поведение, най-добри практики и насоки за съпоставяне на цените, качеството и дълготрайността на продуктите, както са определени в член 5, параграф 4 — не повече от 50 % от допустимите разходи;
            
         
               д)
            
            
               безвъзмездни средства за организирането на прояви на председателството, свързани с политиката на Съюза за защита на потребителите, за национални органи на държавата членка, която осъществява председателството на съставите на Съвета,с изключение на този по външни работи, или за органи, определени от тази държава членка — не повече от 50 % от допустимите разходи;
            
         
               е)
            
            
               безвъзмездни средства за действие за органи в държавите членки, отговарящи за потребителските въпроси, и за съответните органи в трети държави, участващи по силата на член 7, както са определени в член 5, параграф 6 — не повече от 50 % от допустимите разходи, освен в случай на действия от изключителна полза, като в този случай финансовото участие на Съюза в допустимите разходи не надвишава 70 %;
            
         
               ж)
            
            
               безвъзмездни средства за обмен на длъжностни лица в сферата на правоприлагането от държавите членки и от трети държави, участващи по силата на член 7, както са определени в член 5, параграф 7 — покриване на пътните и дневните разходи;
            
         
               з)
            
            
               безвъзмездни средства за действие за органи, посочени от държава членка или, трета държава, участваща по силата на член 7, както са определени в член 5, параграф 8 — не повече от 70 % от допустимите разходи;
            
         
               и)
            
            
               безвъзмездни средства за действие, предназначени за националните органи за разглеждане на потребителски жалби, както са определени в член 5, параграф 9 — не повече от 50 % от допустимите разходи.
            
         3.   Действията се считат за действия от изключителна полза по смисъла на параграф 2, буква е), когато:
   
               а)
            
            
               по отношение на безвъзмездни средства, отпуснати на органите и за които Комисията е нотифицирана за целите на Регламент (ЕО) № 2006/2004 — в тях участват най-малко шест държави членки или действията са свързани с нарушения, които причиняват или има вероятност да причинят щети в две или повече държави членки;
            
         
               б)
            
            
               по отношение на безвъзмездни средства, отпуснати на органите, отговарящи за безопасността на потребителските продукти — в тях участват най-малко десет държави членки, участващи в европейската мрежа от органи на държавите членки, компетентни по въпросите на безопасността на продуктите, посочена в член 10 от Директива 2001/95/ЕО, или действията допринасят за изпълнението на предвидени в правен акт на Съюза дейности за наблюдение на пазара в областта на безопасността на потребителските продукти.
            
         Член 9
   Административна и техническа помощ
   1.   С отпуснатите за Програмата финансови средства могат да се покриват и разходи за дейности по подготовка, наблюдение, контрол, одит и оценяване, които са необходими за управлението на Програмата и за осъществяването на нейните цели, наред с другото корпоративна комуникация по политическите приоритети на Съюза, доколкото те са свързани с общата цел на настоящия регламент, както и всякакви други разходи за техническа и административна помощ, направени от Комисията във връзка с управлението на Програмата.
   2.   Общата сума, отпусната за покриване на разходите във връзка с дейности по подготовка, наблюдение, контрол, одит и оценяване, както и за техническа и административна помощ, посочени в параграф 1, не надвишава 12 % от финансовия пакет, заделен за Програмата.
   Член 10
   Методи на изпълнение
   Комисията изпълнява Програмата, като си служи с методите на управление, предвидени в член 58 от Регламент (ЕС, Евратом) № 966/2012.
   Член 11
   Съгласуваност и взаимно допълване с други политики
   Комисията, в сътрудничество с държавите членки, гарантира общата съгласуваност и взаимно допълване между Програмата и други политики, инструменти и действия на Съюза в тази област, по-специално по линия на многогодишната програма „Права, равенство и гражданство“ (14) за периода 2014—2020 г.
   Член 12
   Годишни работни програми
   Комисията изпълнява Програмата посредством годишни работни програми. Годишните работни програми осъществяват по последователен начин целите, определени в членове 2 и 3, и действията, посочени в член 4 и уточнени допълнително в приложение I.
   Комисията приема годишни работни програми под формата на актове за изпълнение в съответствие с процедурата по консултиране, посочена в член 16, параграф 2 от настоящия регламент. В тези актове за изпълнение се съдържат елементите, предвидени в Регламент (ЕС, Евратом) № 966/2012, и по-специално:
   
               а)
            
            
               извършването на действията в съответствие с член 4 от и приложение I към настоящия регламент и примерното разпределение на финансовите ресурси;
            
         
               б)
            
            
               графикът на планираните покани за участие в търгове и покани за представяне на предложения;
            
         Член 13
   Оценка и разпространение
   1.   По искане на Комисията държавите членки ѝ предоставят информация за изпълнението и въздействието на Програмата.
   2.   Комисията:
   
               а)
            
            
               до 30 септември 2017 г.:
               
                           i)
                        
                        
                           прави преглед на постигнатия напредък по изпълнението на целите на всички мерки (от гледна точка на резултатите и въздействието), на актуалното състояние във връзка с изпълнението на допустимите действия по член 4 и специфичните действия, посочени в приложение I, на разпределението на средствата в полза на бенефициерите в съответствие с условията, установени в член 5, на ефикасността на използването на средствата и съответната европейска добавена стойност, като отчита промените в развитието на защитата на потребителите, с оглед вземането на решение за подновяване, изменение или преустановяване на мерките;
                        
                     
                           ii)
                        
                        
                           представя доклада за оценка относно извършения преглед на Европейския парламент и на Съвета;
                        
                     
         
               б)
            
            
               при целесъобразност представя до 31 декември 2017 г. законодателно предложение или, при условията на параграф 3, приема делегиран акт.
            
         В доклада за оценка се разглежда също възможността за опростяване, вътрешната и външната съгласуваност, актуалността на всички цели, както и приносът на мерките към приоритетите на Съюза за интелигентен, устойчив и приобщаващ растеж. Под внимание се вземат резултатите от оценката на дългосрочното въздействие на предходната програма.
   На въздействието в по-дългосрочен план и на устойчивостта на последиците от Програмата се прави оценка, която да послужи за основа на решение за евентуално подновяване, изменение или преустановяване на последваща програма.
   3.   С цел да се вземе предвид ситуация, при която в доклада за оценка по параграф 2 бъде констатирано, че специфичните действия, посочени в приложение I, не са били изпълнени до 31 декември 2016 г. и не могат да бъдат изпълнени до края на Програмата, включително когато тези специфични действия вече нямат значение за постигането на целите, посочени в членове 2 и 3, на Комисията се предоставя правомощието да приема делегирани актове в съответствие с член 15, за да измени приложение I чрез заличаване на въпросните специфични действия.
   4.   Комисията прави публично достояние резултатите от действията, предприети в съответствие с настоящия регламент.
   Член 14
   Защита на финансовите интереси на Съюза
   1.   Комисията предприема подходящи мерки, които да гарантират, че при изпълнението на действията, финансирани по силата на настоящия регламент, финансовите интереси на Съюза са защитени чрез прилагането на превантивни мерки срещу измама, корупция и всякакви други незаконни дейности, чрез ефективни проверки и, при установяване на нередности, чрез събиране на неправомерно платените суми и, когато е уместно, чрез ефективни, съразмерни и възпиращи административни и финансови санкции.
   2.   Комисията или нейни представители и Европейската сметна палата имат правомощие за извършване на одити по документи и на място на всички бенефициери на безвъзмездни средства, изпълнители и подизпълнители, които са получили средства от Съюза съгласно настоящия регламент.
   3.   Европейската служба за борба с измамите (OLAF) може да провежда разследвания, включително контрол и проверки на място в съответствие с процедурите, установени в Регламент (ЕС, Евратом) № 883/2013 на Европейския парламент и на Съвета (15), и Регламент (Евратом, ЕО) № 2185/96 на Съвета (16), с оглед да се установи дали е налице измама, корупция или всякаква друга незаконна дейност, засягаща финансовите интереси на Съюза във връзка със споразумение или решение за предоставяне на безвъзмездни средства или с договор, финансиран по силата на настоящия регламент.
   4.   Без да се засягат параграфи 1, 2 и 3, споразуменията за сътрудничество с трети държави и международни организации, договорите, споразуменията и решенията за отпускане на безвъзмездни средства, произтичащи от прилагането на настоящия регламент, съдържат разпоредби, с които Комисията, Европейската сметна палата и OLAF изрично се упълномощават да провеждат такива одити и разследвания в съответствие със своята компетентност.
   Член 15
   Делегиране
   1.   На Комисията се предоставя правомощието да приема делегирани актове при спазване на установените в настоящия член условия.
   2.   Правомощието да приема делегирани актове, посочени в член 3, параграф 3 и член 13, параграф 3, се предоставя на Комисията за периода на действие на Програмата.
   3.   Делегирането на правомощието, посочено в член 3, параграф 3 и член 13, параграф 3, може да бъде оттеглено по всяко време от Европейския парламент или от Съвета. С решението за оттегляне се прекратява делегирането на посоченото в същото решение правомощие. То поражда действие в деня след публикуването на решението в Официален вестник на Европейския съюз или на по-късна, посочена в решението дата. То не засяга действителността на делегираните актове, които вече са в сила.
   4.   Веднага след като приеме делегиран акт, Комисията нотифицира акта едновременно на Европейския парламент и Съвета.
   5.   Делегиран акт, приет на основание член 3, параграф 3 и член 13, параграф 3, влиза в сила единствено ако не е повдигнато възражение от страна на Европейския парламент или на Съвета в двумесечен срок от уведомяването на Европейския парламент и на Съвета за този акт или ако преди изтичането на този срок както Европейският парламент, така и Съветът са уведомили Комисията, че няма да представят възражения. Този срок се удължава с два месеца по инициатива на Европейския парламент или на Съвета.
   Член 16
   Процедура на комитет
   1.   Комисията се подпомага от комитет. Този комитет е комитет по смисъла на Регламент (ЕС) № 182/2011.
   2.   При позоваване на настоящия параграф се прилага член 4 от Регламент (ЕС) № 182/2011.
   Член 17
   Преходни мерки
   1.   Член 6 от Решение № 1926/2006/ЕО продължава да се прилага за действия, попадащи в обхвата на посоченото решение, които не са приключили към 31 декември 2013 г. Със заделените за Програмата финансови средства следователно могат да се покриват и разходи за техническа и административна помощ, необходими за осигуряване на прехода между мерките, приети по силата на Решение № 1926/2006/ЕО, и програмата.
   2.   При необходимост в бюджета могат да бъдат вписани бюджетни кредити за периода след 31 декември 2020 г. за покриване на предвидените в член 9 разходи, за да се даде възможност за управление на действията, които не са приключили към 31 декември 2020 г.
   Член 18
   Отмяна
   Решение № 1926/2006/ЕО се отменя, считано от 1 януари 2014 г.
   Член 19
   Влизане в сила и дата на прилагане
   Настоящият регламент влиза в сила в деня след публикуването му в Официален вестник на Европейския съюз.
   Той се прилага от 1 януари 2014 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 26 февруари 2014 година.
      
         
            За Европейския парламент
         
         
            Председател
         
         M. SCHULZ
         
      
      
         
            За Съвета
         
         
            Председател
         
         D. KOURKOULAS
         
      
   
   
      (1)  ОВ C 181, 21.6.2012 г., стр. 89.
   
      (2)  ОВ C 225, 27.7.2012 г., стр. 217.
   
      (3)  Позиция на Европейския парламент от 14 януари 2014 г. (все още непубликувана в Официален вестник) и решение на Съвета от 11 февруари 2014 г.
   
      (4)  ОВ C 264 E, 13.9.2013 г., стр. 11.
   
      (5)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      (6)  Решение № 1926/2006/ЕО на Европейския парламент и на Съвета от 18 декември 2006 г. за създаване на програма за действие на Общността в областта на политиката за защита на потребителите (2007—2013) (ОВ L 404, 30.12.2006 г., стр. 39).
   
      (7)  ОВ C 373, 20.12.2013 г., стр. 1.
   
      (8)  Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (ОВ L 11, 16.1.2003 г., стр. 1).
   
      (9)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
   
      (10)  Регламент (ЕС, Евратом) № 1311/2013 на Съвета от 2 декември 2013 г.за определяне на многогодишната финансова рамка за периода 2014—2020 г. (ОВ L 347, 20.12.2013 г., стр. 884).
   
      (11)  Решение 2008/721/ЕО на Комисията от 5 август 2008 г. за създаване на съвещателна структура от научни комитети и експерти в областта на безопасността на потребителите, общественото здраве и околната среда и за отмяна на Решение 2004/210/ЕО (ОВ L 241, 10.9.2008 г., стр. 21).
   
      (12)  Директива 2001/95/ЕО на Европейския парламент и на Съвета относно общата безопасност на продуктите (ОВ L 11, 15.1.2002 г., стр. 4).
   
      (13)  Регламент (ЕО) № 2006/2004 на Европейския парламент и на Съвета от 27 октомври 2004 г. за сътрудничество между националните органи, отговорни за прилагане на законодателството за защита на потребители (ОВ L 364, 9.12.2004 г., стр. 1).
   
      (14)  Регламент (ЕС) № 1381/2013 на Европейския парламент и на Съвета от 17 декември 2013 г. за създаване на програма „Права, равенство и гражданство“ за периода 2014—2020 година (ОВ L 354, 28.12.2013 г., стр. 62).
   
      (15)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF) и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).
   
      (16)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
   
      ПРИЛОЖЕНИЕ I
      
         ВИДОВЕ ДЕЙСТВИЯ
      
      
         Цел I
      
      
         Безопасност: да се укрепи и повиши безопасността на продуктите чрез ефективен надзор на пазара на цялата територия на Съюза
      
      
                  1.
               
               
                  Научни становища и анализ на риска, свързани със здравето и безопасността на потребителите, по отношение на нехранителни продукти и услуги, включително подкрепа за изпълнението на задачите на независимите научни комитети, създадени с Решение 2008/721/ЕО.
               
            
                  2.
               
               
                  Координиране на действията за надзор на пазара и за прилагане на законодателството в областта на безопасността на продуктите в съответствие с Директива 2001/95/ЕО и действия за подобряване безопасността на услугите за потребителите:
                  
                              а)
                           
                           
                              разработване, модернизиране и поддръжка на средства на информационните технологии (като бази данни, информационни и комуникационни системи), по-специално с цел да се подобри ефективността на съществуващите системи чрез увеличаване на възможностите за експортиране на данни, сортиране и статистически извадки, и улесняване на електронния обмен и използването на данни между държавите членки;
                           
                        
                              б)
                           
                           
                              организиране на семинари, конференции, работни срещи и заседания на заинтересованите страни и експерти по въпросите на рисковете и прилагането на законодателството в областта на безопасността на продуктите;
                           
                        
                              в)
                           
                           
                              обмен на длъжностни лица в сферата на правоприлагането и обучение с фокус върху възприемането на основан на риска подход;
                           
                        
                              г)
                           
                           
                              специфични съвместни действия по сътрудничество в областта на безопасността на нехранителните потребителски продукти и услуги, съгласно Директива 2001/95/ЕО;
                           
                        
                              д)
                           
                           
                              наблюдение и оценка на безопасността на нехранителните продукти и услуги, включително изграждането на база данни за допълнителни стандарти или въвеждането на други критерии за безопасност, и изясняване на изискванията относно възможността за проследяване;
                           
                        
                              е)
                           
                           
                              административно сътрудничество, сътрудничество по прилагане на законодателството и проследяване на продуктите и разработване на превантивни действия с трети държави, различни от попадащите в обхвата на член 7 от настоящия регламент, включително с тези трети държави, от които произхождат по-голямата част от продуктите, за които в Съюза има уведомления за несъответствие със законодателството на Съюза;
                           
                        
                              ж)
                           
                           
                              подкрепа за органи, признати от законодателството на Съюза, във връзка с координирането между държавите членки на действията в сферата на правоприлагането.
                           
                        
            
                  3.
               
               
                  Поддръжка и доразвиване на базите данни за козметичните продукти
                  
                              а)
                           
                           
                              поддръжка на портала за нотифициране за козметични продукти, създаден по силата на Регламент (ЕО) № 1223/2009 на Европейския парламент и на Съвета (1);
                           
                        
                              б)
                           
                           
                              поддръжка на базата данни за козметичните съставки в подкрепа на прилагането на Регламент (ЕО) № 1223/2009.
                           
                        
            
         Цел II
      
      
         да се повиши образованието, информираността и осведомеността на потребителите за техните права, да се разработи информационна база, която да послужи за основа за политиката за защита на потребителите, и да се подпомогнат организациите на потребителите, като се вземат предвид и специфичните потребности на уязвимите потребители Информация и образование на потребителите, както и подкрепа за организациите на потребителите:
      
      
                  4.
               
               
                  Изграждане и подобряване на достъпа до информационната база, която ще служи като основа за разработването на политиките в области, засягащи потребителите, за създаването на по-добре обмислена и целенасочена нормативна уредба и за разкриването на евентуални нарушения във функционирането на пазара или промени в потребностите на потребителите, които предоставят основа за разработването на политиката за защита на потребителите, за набелязването на най-проблематичните за потребителите области и за включването на интересите на потребителите в други политики на Съюза, включително:
                  
                              а)
                           
                           
                              обхващащи цялата територия на Съюза проучвания и анализи на потребителите и на потребителските пазари с цел създаването на интелигентна и целенасочена нормативна уредба и разкриването на евентуални нарушения във функционирането на пазара или промени в потребностите на потребителите;
                           
                        
                              б)
                           
                           
                              разработване и поддръжка на бази данни, по-специално за да се предоставят събраните данни на разположение на заинтересованите страни,като потребителски организации, национални органи и изследователи;
                           
                        
                              в)
                           
                           
                              изготвяне и анализ на статистическа и друга релевантна информация на национално равнище. Събирането, по-специално на националните данни и показатели за цените, жалбите, мерките за прилагане, правните средства за защита, ще бъде осъществявано в сътрудничество със заинтересованите страни на национално равнище.
                           
                        
            
                  5.
               
               
                  Оказване на подкрепа на организации на потребителите на равнището на Съюза чрез финансиране и чрез изграждане на капацитет на организациите на потребителите на равнището на Съюза, както и на национално и регионално равнище, повишаване на прозрачността и засилване на обмена на добри практики и експертен опит.
                  
                              а)
                           
                           
                              финансово подпомагане за функционирането на организациите на потребителите на равнището на Съюза, представляващи интересите на потребителите, в съответствие с член 5, параграф 1 от настоящия регламент;
                           
                        
                              б)
                           
                           
                              изграждане на капацитета на регионални, национални и европейски организации на потребителите, особено чрез обучение, предоставяно на различни езици и на цялата територия на Съюза, и обмен на добри практики и експертен опит за членове на персонала, по-специално за организации на потребителите в държави членки, където те не са достатъчно развити, или при които наблюдението на потребителските пазари и на потребителската среда в държавите членки разкрива сравнително ниска степен на доверие и осведоменост на потребителите;
                           
                        
                              в)
                           
                           
                              повишаване на прозрачността и обмена на добри практики и експертен опит, по-специално чрез засилване на работата в мрежа, подкрепено от създаването на онлайн портал за организациите на потребителите, който да предлага интерактивно пространство за обмен и работа в мрежа и да предоставя безплатно разработените по време на обученията материали;
                           
                        
                              г)
                           
                           
                              подкрепа за международни органи, отстояващи принципи и политики, които са в съответствие с целите на Програмата.
                           
                        
            
                  6.
               
               
                  Повишаване прозрачността на потребителските пазари и на информацията за потребителите, предприемане на мерки, които да гарантират, че потребителите разполагат със съпоставими, надеждни и леснодостъпни данни, включително за трансгранични случаи, за да могат да сравняват не само цените, но и качеството и надеждността на стоките и услугите
                  
                              а)
                           
                           
                              кампании за повишаване на осведомеността по въпроси, засягащи потребителите, включително чрез съвместни действия с държавите членки;
                           
                        
                              б)
                           
                           
                              действия за повишаване на прозрачността на потребителските пазари, например по отношение на финансовите продукти на дребно, енергетиката, технологиите в областта на цифровизацията и телекомуникациите, транспорта;
                           
                        
                              в)
                           
                           
                              действия за улесняване достъпа на потребителите до значима, съпоставима, надеждна и леснодостъпна информация за стоки, услуги и пазари, особено по отношение на цените, качеството и надеждносттаа на стоките и услугите, независимо дали офлайн или онлайн, например чрез уебсайтове за сравняване, и действия, имащи за цел да обезпечат високото качество и надеждност на такива уебсайтове, в това число при трансгранични покупки;
                           
                        
                              г)
                           
                           
                              действия, подобряващи достъпа на потребителите до информация за устойчиво потребление на стоки и услуги;
                           
                        
                              д)
                           
                           
                              подкрепа за прояви, свързани с политиката на Съюза за защита на потребителите и организирани от председателството на съставите на Съвета, с изключение на този по външни работи, по различни въпроси в съответствие с установените приоритети на политиката на Съюза;
                           
                        
                              е)
                           
                           
                              финансова подкрепа за националните органи,имаща за цел да им помогне да използват хармонизирана методология за класифициране и докладване на потребителски жалби и запитвания;
                           
                        
                              ж)
                           
                           
                              подкрепа за организации, действащи на цялата територия на Съюза във връзка с разработването на кодекси за поведение, на добри практики и насоки за съпоставяне на цените, качеството и устойчивостта, включително чрез сравнителни интернет сайтове;
                           
                        
                              з)
                           
                           
                              подкрепа за комуникационни дейности по въпроси от интерес за потребителите, включително чрез насърчаване на разпространяването от медиите на точна и полезна информация по тези въпроси.
                           
                        
            
                  7.
               
               
                  Повишаване на образованието на потребителите като процес, протичащ през целия живот, с особено внимание към уязвимите потребители
                  
                              а)
                           
                           
                              разработване на интерактивна платформа за обмен на добри практики и на материали за образование на потребителите през целия им живот с особено внимание към уязвимите потребители, които срещат затруднения с достъпа до информация и разбирането ѝ, с цел да се гарантира, че те няма да бъдат подвеждани;
                           
                        
                              б)
                           
                           
                              разработване на мерки и на образователни материали с цел ограмотяване в сътрудничество със заинтересованите страни като национални власти, преподаватели, организации на потребителите и местни участницц, които участват пряко в сферата на защита на потребителите и, по специално като използват (например чрез събиране, компилация, превод и разпространение) материали, изготвени на национално равнище или за целите на предходни инициативи, на различни носители, включително цифрови, например във връзка с правата на потребителите, в това число трансгранични въпроси, здравето и безопасността на потребителите, законодателството на Съюза в областта на защитата на потребителите, устойчивото и етично потребление, включително схеми за сертифициране на Съюза, финансовото образование и образование на медиите.
                           
                        
            
         Цел III
      
      
         Права и правни средства за защита: развиване и укрепване на правата на потребителите, по-специално чрез интелигентни регулаторни мерки и подобряване на достъпа до опростени, ефикасни, бързи и евтини правни средства за защита, включително на механизми за извънсъдебно разрешаване на спорове
      
      
                  8.
               
               
                  Подготовка от Комисията на законодателство в областта на защитата на потребителите и други регулаторни инициативи, наблюдение на транспонирането им от държавите членки и последващо оценяване на тяхното въздействие и насърчаване на инициативите за съвместно регулиране и за саморегулиране и наблюдение на реалното въздействие на тези инициативи върху потребителските пазари, включително:
                  
                              а)
                           
                           
                              проучвания и действия по интелигентно регулиране като оценки ex-ante и ex-post, оценки на въздействието, обществени консултации, оценка и опростяване на съществуващото законодателство;
                           
                        
                              б)
                           
                           
                              семинари, конференции, работни срещи и заседания на заинтересованите страни и експерти;
                           
                        
                              в)
                           
                           
                              разработване и поддръжка на леснодостъпни публични бази данни, обхващащи прилагането на законодателството на Съюза в областта на защитата на потребителите;
                           
                        
                              г)
                           
                           
                              оценка на действията, предприети по Програмата.
                           
                        
            
                  9.
               
               
                  Улесняване на достъпа на потребителите до механизми за разрешаване на спорове, в частност до способи за извънсъдебно разрешаване на спорове, включително посредством система за онлайн решаване на спорове, обхващаща целия Съюз, и включването в мрежа на националните органи за извънсъдебно разрешаване на спорове, като се обръща особено внимание на мерките, съобразени с нуждите и правата на уязвимите потребители; наблюдение на действието и ефективността на механизмите за разрешаване на спорове за потребителите, включително чрез развитие и поддръжка на съответните средства на информационните технологии и обмен на настоящи добри практики и опит в държавите членки
                  
                              а)
                           
                           
                              развитие и поддръжка на средства на информационните технологии;
                           
                        
                              б)
                           
                           
                              подкрепа за развитието на обхващаща цялата територия на Съюза система за онлайн разрешаване на спорове и нейната поддръжка, включително за свързаните с нейното функциониране услуги като например писмен превод;
                           
                        
                              в)
                           
                           
                              подкрепа за работата в мрежа на национални органи за извънсъдебно разрешаване на спорове и за обмена и разпространяването от тяхна страна на добри практики и опит;
                           
                        
                              г)
                           
                           
                              развитие на специфични инструменти за улесняване на достъпа до правни средства за защита за уязвими лица, които са по-малко склонни да търсят защита.
                           
                        
            
         Цел IV
      
      
         Правоприлагане: да допринесе за спазване на правата на потребителите чрез укрепване на сътрудничеството между националните правоприлагащи органи и чрез подкрепа на потребителите с консултации и съвети
      
      
                  10.
               
               
                  Координиране на действията за надзор и правоприлагане в съответствие с Регламент (ЕО) № 2006/2004, включително:
                  
                              а)
                           
                           
                              развитие и поддръжка на средства на информационните технологии като бази данни, информационни и комуникационни системи;
                           
                        
                              б)
                           
                           
                              действия за подобряване на сътрудничеството между органите, както и координиране на действията за надзор и правоприлагане, като например обмен на длъжностни лица в сферата на правоприлагането, съвместни дейности, обучения за длъжностни лица в сферата на правоприлагането и за членове на съдебната власт;
                           
                        
                              в)
                           
                           
                              организиране на семинари, конференции, работни срещи и заседания на заинтересовани страни и експерти по въпроси на правоприлагането;
                           
                        
                              г)
                           
                           
                              административно сътрудничество и сътрудничество в сферата на правоприлагането с трети държави, които не участват в програмата, и с международни организации.
                           
                        
            
                  11.
               
               
                  Финансово участие в съвместни действия с публични органи или организации с нестопанска цел, влизащи в състава на мрежи на равнището на Съюза, които предоставят информация и помощ на потребителите, имащи за цел да им се помогне да упражняват правата си и да получат достъп до подходящ механизъм за разрешаване на спорове, включително до способи за извънсъдебно разрешаване на споровете онлайн (мрежата на европейските потребителски центрове), включително:
                  
                              а)
                           
                           
                              разработването и поддръжката на средства на информационните технологии като бази данни, информационни и комуникационни системи, необходими за нормалното функциониране на мрежата на европейските потребителски центрове;
                           
                        
                              б)
                           
                           
                              действия за повишаване на видимостта и популярността на европейските потребителски центрове.
                           
                        
            
         (1)  Регламент (ЕО) № 1223/2009 на Европейския парламент и на Съвета от 30 ноември 2009 г. относно козметичните продукти (ОВ L 342, 22.12.2009 г., стр. 59).
   
   
      ПРИЛОЖЕНИЕ II
      
         ПОКАЗАТЕЛИ В СЪОТВЕТСТВИЕ С ЧЛЕН 3 ОТ НАСТОЯЩИЯ РЕГЛАМЕНТ
      
      
         Цел I
      
      
         Безопасност: да се укрепи и повиши безопасността на продуктите чрез ефективен надзор на пазара на цялата територия на Съюза
      
      
                  Показател
               
               
                  Източник
               
               
                  Сегашно състояние
               
               
                  Заложена цел
               
            
                  Процент на уведомленията по RAPEX, водещи до поне една реакция (от други държави членки)
               
               
                  RAPEX
               
               
                  43 % (843 уведомления) през 2010 г.
               
               
                  10-процентно увеличение за 7 години
               
            
                  Съотношение брой реакции/брой уведомления (сериозни рискове) (1)
                  
               
               
                  RAPEX
               
               
                  1,07 през 2010 г.
               
               
                  15-процентно увеличение до 2020 г.
               
            
         Цел II
      
      
         Информация и образование на потребителите и подкрепа за потребителските организации: да се повиши образованието, информираността и осведомеността на потребителите за техните права, да се разработи информационна база, която да служи като основа за политиката за защита на потребителите, и да се окаже подкрепа на организациите на потребителите
      
      
                  Показател
               
               
                  Източник
               
               
                  Сегашно състояние
               
               
                  Заложена цел
               
            
                  Брой органи, занимаващи се с разглеждането на жалби, и страни, предаващи жалби в ECCRS
               
               
                  ECCRS (Европейска система за регистриране на потребителски жалби)
               
               
                  33 органа, занимаващи се с разглеждането на жалби, от 7 държави през 2012 г.
               
               
                  70 органа, занимаващи се с разглеждането на жалби, от 20 държави до 2020 г.
               
            
         Цел III
      
      
         Права и правни средства за защита: развиване и укрепване на правата на потребителите, по-специално чрез интелигентни регулаторни мерки и подобряване на достъпа до опростени, ефикасни, бързи и евтини правни средства за защита, включително чрез механизми за извънсъдебно разрешаване на спорове
      
      
                  Показател
               
               
                  Източник
               
               
                  Сегашно състояние
               
               
                  Заложена цел
               
            
                  Процент на трансграничните случаи, отнесени от европейските потребителски центрове (ЕПЦ) за разрешаване на спорове
               
               
                  Годишен доклад на ЕПЦ
               
               
                  9 % през 2010 г.
               
               
                  75 % до 2020 г.
               
            
                  Брой на случаите на територията на Съюза, отнесени към системата за онлайн разрешаване на спорове (ОРС)
               
               
                  Платформа за ОРС
               
               
                  17 500 (жалби, получени в европейските потребителски центрове във връзка с електронна търговия) през 2010 г.
               
               
                  100 000 до 2020 г.
               
            
                  Процент на потребителите, които през последните 12 месеца са предприели действия в отговор на възникнал проблем
               
               
                  Таблица с резултати за потребителите
               
               
                  83 % през 2010 г.
               
               
                  90 % през 2020 г.
               
            
         Цел 4
      
      
         Прилагане: да се подкрепи прилагането на правата на потребителите чрез укрепване на сътрудничеството между националните правоприлагащи органи и чрез подкрепа на потребителите с консултации и съвети
      
      
                  Показател
               
               
                  Източник
               
               
                  Сегашно състояние
               
               
                  Заложена цел
               
            
                  Ниво на информационния поток и сътрудничество в рамките на мрежата за сътрудничество в областта на защитата на потребителите (CPC):
               
               
                  База данни на мрежата CPC (CPCS)
               
               
                  Усреднени годишни стойности за периода 2007—2010 г.
               
               
                   
               
            
                  
                              —
                           
                           
                              брой на постъпилите искания за обмен на информация между органи, участващи в СРС
                           
                        
               
                   
               
               
                  129
               
               
                  
                              —
                           
                           
                              30-процентно увеличение до 2020 г.
                           
                        
            
                  
                              —
                           
                           
                              брой на постъпилите искания за предприемане на мерки за прилагане между органи, участващи в СРС
                           
                        
               
                   
               
               
                  142
               
               
                  
                              —
                           
                           
                              30-процентно увеличение до 2020 г.
                           
                        
            
                  
                              —
                           
                           
                              брой на сигналите в рамките на мрежата СРС
                           
                        
               
                   
               
               
                  63
               
               
                  
                              —
                           
                           
                              30-процентно увеличение до 2020 г.
                           
                        
            
                  Процент на исканията за прилагане, обработени в рамките на 12 месеца в мрежата СРС
               
               
                  База данни на мрежата CPC (CPCS)
               
               
                  50 % (референтен период 2007—2010 г.)
               
               
                  60 % до 2020 г.
               
            
                  Процент на исканията за информация, обработени в рамките на 3 месеца в мрежата СРС
               
               
                  База данни на мрежата CPC (CPCS)
               
               
                  33 % (референтен период 2007—2010 г.)
               
               
                  50 % до 2020 г.
               
            
                  Брой контакти с потребители, обработени от европейските потребителски центрове (ЕПЦ)
               
               
                  Доклад на ЕПЦ
               
               
                  71 000 през 2010 г.
               
               
                  50-процентно увеличение до 2020 г.
               
            
                  Брой посещения на уебсайтовете на ЕПЦ
               
               
                  Доклад за оценка на мрежата на европейските потребителски центрове
               
               
                  1 670 000 през 2011 г.
               
               
                  70-процентно увеличение до 2020 г.
               
            Тези показатели биха могли да бъдат съобразени с показатели от общ характер и с хоризонтални показатели.
      
         (1)  едно уведомление може да предизвика няколко реакции на органи от други държави членки